Leiklistarklúbbur Nemendafélags Fjölbrautaskólans á Akranesi æfir þessa dagana nýjan söngleik sem byggður er á kvikmyndinni Almost famus sem naut mikilla vinsælda fyrir nokkrum árum . Leikgerðin er eftir Ólaf Sk. Þorvaldz sem jafnframt er leikstjóri . Danshöfundur er Ásta Bærings og söngstjóri uppsetningarinnar er Védís Hervör Árnadóttir . Eva Eiríksdóttir , annar formanna leiklistarklúbbins , segir að verkið hafi Ólafur samið sérstaklega fyrir klúbbinn og hún viti ekki til þess að leikverk hafi áður verið sett upp eftir efni myndarinnar . Að sýningunni koma leikarar , dansarar og hljóðfæraleikarar auk margra annarra starfsmanna . Alls koma að sýningunni á sjöunda tug nemenda skólans . Í fyrra setti klúbburinn upp söngleikinn Vegas sem var mjög viðamikil sýning og vakti hún mikla athygli . Eva segir hefð fyrir því að leikklúbburinn setji upp sýningar af miklum metnaði . Hins vegar hafi þær verið misjafnar að umfangi . Hún segir að handrit söngleiksins hafi legið fyrir í desember en æfingar hófust eftir áramót . Stefnt er að því að frumsýna verkið 16. febrúar . Verkið gerist á árinu 1972 í Bandaríkjunum og þá voru tímarnir aðrir en nú . Eva segir afar fróðlegt að setja sig inn í líferni unga fólksins á þeim tíma og bera það saman við lífið í dag . Þetta sé tímabil foreldra margra nemenda skólans . Þá taldi fólk LSD saklaust lyf til þess að víkka út hugsunina og ekki megi gleyma frjálsum ástum þess tíma . „ Umræðan um unglingamál samtímans bliknar í samanburði við það sem fólk á okkar aldri leyfði sér á þessum tíma , “ segir Eva .